Leica M EV1 kan få puristerne til at gispe

Leica gør det utænkelige. For første gang i historien har et kamera i den ikoniske M-serie sagt farvel til den klassiske afstandsmålersøger – og goddag til en elektronisk. Det nye Leica M EV1 ligner alt, hvad en Leica skal være: kompakt, elegant og håndbygget i Tyskland. Men under den tidløse indpakning gemmer sig et teknologisk kvantespring, der kan få puristerne til at gispe – og nye fotografer til at juble.

Leica M-serien har i årtier været defineret af sin optiske søger og manuelle tilgang – et værktøj for dem, der foretrækker præcision over bekvemmelighed. Men hvor den gamle afstandsmåler gav et “skævt” udsyn af motivet, byder den nye M EV1 på en knivskarp elektronisk søger med 5,76 millioner punkter. Endelig ser du præcis det, du fotograferer.

For Leica handler det dog ikke om at skifte sjæl for skærm. “M EV1 er designet til både dedikerede Leica-entusiaster og nye fotografer, der vil have samme oplevelse – bare med lidt færre kompromiser,” siger producenten.

Smuk, men skarpere end nogensinde

Indeni finder man den velkendte 60 megapixel full-frame sensor fra M11-serien, der skyder 14-bit RAW-filer med Leicas legendariske farvebehandling. Du får 4,5 billeder i sekundet, mekanisk lukker op til 1/4000 sekund – og helt lydløs elektronisk lukker på 1/16.000 sekund. Autofokus? Glem det. Ligesom altid i M-verdenen er alt manuelt, men med digital hjælp som focus peaking og forstørrelse direkte i søgeren.

Bagskærmen på 2,3 millioner punkter er skarp, men fast – ingen vippefunktion her. Leica holder fast i minimalismen.

Klassisk ydre, moderne indre

EV1’eren er klædt i en ny diamantmønstret læderbeklædning, der giver et frisk twist på det klassiske M-design. ISO-hjulet er væk, vægten er reduceret med 45 gram, og der er kommet en ny multifunktionsarm til hurtig adgang til zoom og fokushjælp.

Til gengæld er det hele blevet lidt smartere: Bluetooth, Wi-Fi og Leica Fotos-app giver trådløs deling direkte til mobilen, og kameraet understøtter nu Leicas Content Credentials, så du kan dokumentere billeders ophav og undgå AI-manipulation.

Et Leica, der tør være digital

Der er stadig ingen video, ingen autofokus og et batteri, der kun klarer omkring 237 billeder på en opladning – men det er næppe pointen. M EV1 handler om at fotografere bevidst. At tage sig tid. Bare uden at kæmpe med et skævt søgerbillede.

Og prisen? Den er på 7.950 euro – omkring 60.000 kroner, hvis du nøjes med huset. Objektiverne koster som altid ekstra.

Leica M EV1 er ikke for alle. Den er for dem, der elsker håndværk, men som alligevel ikke vil lade analogien stå i vejen for oplevelsen. Et kamera, der skal bevise, at selv Leica kan ændre sig – uden at miste sin sjæl.

Leica M EV1 kan få puristerne til at gispe